''यीशू की कीलें'' भारतीय राजनीति में बढ़ते सड़ांध की कहानी है- या इतनी भर नहीं है- इस सड़ांध की सबसे आसान शिकार बनाई जा रही दो औरतों की भी कहानी है। इसके अलावा यह उस आहत प्रजातंत्र की भी कहानी है जिसे उसके नेताओं ने छला है। किरण सिंह की बाकी कहानियों की तरह यह कहानी भी बिल्कुल भीतर तक उतरती है। जेल में बंद अरिमर्दन सिंह के चुनाव प्रचार के लिए उनकी मुस्लिम पत्नी निकलती है- बल्कि निकलने पर बाध्य की जाती है। उसके साथ भारती नाम की एक और लड़की है। ये लोग अलग-अलग मोहल्लों में जाती हैं और पाती हैं कि अपने राजनीतिक नेतृत्व को लेकर लोगों में कितना गुस्सा है, कितना डर है और कितना अनमनापन भी है।